
RAPORT
asupra propunerii legislative pentru modificarea şi completarea
 Legii nr.230 din 6 iulie 2007 privind înfiinţarea, organizarea
 şi funcţionarea asociaţiilor de proprietari
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi, cu adresa nr. Pl - x 139 din 13 mai 2013 şi înregistrată cu nr. 31/625 din 13 mai 2013, a fost sesizată cu dezbaterea pe fond a propunerii legislative pentru modificarea şi completarea Legii nr.230 din 6 iulie 2007 privind înfiinţarea, organizarea şi funcţionarea asociaţiilor de proprietari.
Senatul, în calitate de primă Cameră sesizată, a respins această iniţiativă legislativă, în şedinţa din 7 mai 2013.
Potrivit prevederilor art.75 din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este  Cameră decizională.
Consiliul Legislativ, prin avizul nr.112 din 1 martie 2013, a avizat favorabil, cu observaţii şi propuneri  iniţiativa legislativă.

Guvernul, cu adresa nr.454 din 25 aprilie 2013, a transmis un punct de vedere negativ.
Comisia pentru muncă şi protecţie socială, prin adresa nr.27/308 din 23 mai 2013 a avizat propunerea legislativă favorabil cu amendamente.
Comisia pentru administraţie publică, amenajarea teritoriului şi echilibru ecologic, prin adresa  nr.26/199 din 21 mai  2013 a avizat negativ propunerea legislativă.
Propunerea legislativă are ca obiect de reglementare modificarea art.35 alin.(2) din Legea nr.230/2007 privind înfiinţarea, organizarea şi funcţionarea asociaţiilor de proprietari în sensul introducerii posibilităţii angajării administratorilor persoane fizice prin încheierea unui contract civil, ca alternativă la contractul individual de muncă, prevăzut în acest moment ca unică modalitate de angajare.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, avizul Consiliului Legislativ şi punctul de vedere al Guvernului în şedinţa din 24 martie 2015.
Conform listei de prezenţă, la dezbateri au fost prezenţi 22 deputaţi, din totalul de 26 membri ai Comisiei juridice, de disciplină şi imunităţi.
La dezbaterea propunerii legislative au fost prezenţi, în calitate de invitaţi domnul preşedinte Mihai Mereuţă şi domnul  primvicepreşedinte Petru Olariu, din partea  Ligii Asociaţiilor de Proprietari Habitat.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Legii nr.230 din 6 iulie 2007 privind înfiinţarea, organizarea şi funcţionarea asociaţiilor de proprietari, cu amendamentele respinse, cuprinse în anexa la prezentul raport.
În raport cu obiectul şi conţinutul reglementării, propunerea legislativă face parte din categoria legilor ordinare.
                            PREŞEDINTE,                                    SECRETAR,
             Bogdan Liviu CIUCĂ                  Sorin Constantin STRAGEA
	Consilier parlamentar,

Silvia Olaru
	Şef serviciu,

Ciprian Bucur


ANEXA: AMENDAMENTE RESPINSE
	Nr. crt.
	Legea nr.230/2007 
	Text propunere legislativă 
	AMENDAMENTE
	Motivare

	1. 
	LEGE nr. 230 din 6 iulie 2007 privind înfiinţarea, organizarea şi funcţionarea asociaţiilor de proprietari
	LEGE

pentru modificarea şi completarea Legii nr. 230 din 6 iulie 2007 privind înfiinţarea, organizarea şi funcţionarea asociaţiilor de proprietari


	LEGE

pentru completarea art. 35 din Legea nr. 230 / 2007 privind înfiinţarea, organizarea şi funcţionarea asociaţiilor de proprietari


	

	2. 
	
	Articol unic: - Alineatul (2) al articolul 35 din Legea nr. 230/2007 privind înfiinţarea, organizarea şi funcţionarea asociaţiilor de proprietari, publicată în Monitorul Oficial, Partea 1, nr. 490 din 23 iulie 2007, se modifică şi avea următorul cuprins:


	Articol unic:  - La articolul 35 din Legea nr. 230/2007 privind înfiinţarea, organizarea şi funcţionarea asociaţiilor de proprietari, publicată în Monitorul Oficial, Partea 1, nr. 490 din 23 iulie 2007, cu modificările ulterioare, după alineatul (5) se introduce un nou alineat, alin. (6), cu următorul cuprins: 


	

	3. 
	
	
	La articolul 35, după alin.(5) se introduce un nou alineat, alin.(6), cu următorul cuprins: 

„(6) Pentru activităţile care nu se încadrează în sfera activităţilor dependente, aşa cum sunt acestea definite de Legea nr.571/2003, cu modificările şi completările ulterioare, asociaţiile de proprietari, prin negociere directă cu persoanele fizice, pot încheia cu acestea contracte civile potrivit prevederilor Codului civil.”

Autor: 

Kereskenyi Gabor, deputat UDMR
	Există situaţii în care unele dintre activităţile asociaţiilor de proprietari, deşi s-ar putea încadra la activităţi repetitive, totuşi, nu corespund cerinţelor unui raport individual de muncă. De pildă, activitatea persoanei care se ocupă cu pregătirea şi scoaterea gunoiului menajer, care nu reprezintă o activitate zilnică, ci numai de două ori pe săptămână şi durează o oră. Chiar dacă activitatea este repetitivă, nu se poate considera că reprezintă o activitate care intră în sfera raporturilor de muncă, nici ca fracţiune din timpul zilnic de muncă, ci în sfera raporturilor civile (program de lucru aproximativ 8 ore pe lună).

